Trecut prin multe, fostul număr 1 ATP i-a răspuns Simonei Halep: "Aminteşte-ţi mereu cine ţi-a fost alături în momentele de disperare"
Suspendarea jucătoarei noastre de tenis a fost redusă de TAS de la 4 ani la 9 luni.
Fostul mare jucător de tenis Boris Becker a afirmat că abia aşteaptă să o vadă din nou pe teren pe Simona Halep, după decizia TAS de a-i reduce suspendarea.
"Aminteşte-ţi mereu cine ţi-a fost alături în momentele de disperare... Ei vor fi armura ta strălucitoare în continuare! Abia aşteptăm să te vedem din nou pe teren", a comentat Boris Becker la postarea Simonei Halep de pe Instagram după decizia TAS, informează news.ro.
Boris Becker, fost număr 1 ATP, a fost eliberat din închisoare în decembrie 2022 după ce a ispășit o pedeapsă pentru nereguli financiare.
Numeroase reacții de susținere pentru Simona Halep din lumea tenisulu
Şi antrenorul Patrick Mouratoglou a scris că "Adevărul a învins", în timp ce organizatorii de la Indian Wells au comentat: "Ne vedem anul viitor".
Pentru jucătoarea franceză Alize Cornet acesta este "singurul rezultat posibil al acestui scandal. Bine ai revenit, Simona".
Simona Halep notează, într-un mesaj postat în social media, că decizia TAS de reducere a suspendării sale reprezintă un triumf "dulce-amărui" al adevărului, venit târziu, dar "extrem de satisfăcător". Ea a menţionat, pe Instagram, că este nerăbdătoare să revină în circuitul WTA cu "un spirit revigorat".
Simona Halep, gata să revină în circuitul WTA
Asociaţia Jucătoarelor de Tenis (WTA) a confirmat marţi seara că românca Simona Halep poate reveni imediat în circuitul profesionist, după ce suspendarea sa de patru ani a fost redusă la nouă luni de către Tribunalul de Arbitraj Sportiv de la Lausanne.
''Halep, eligibilă să îşi reia cariera cu efect imediat'', titrează site-ul WTA, care trece în revistă decizia luată de TAS de a-i reduce suspendarea de patru ani.
"WTA respectă procesele care au loc pentru a proteja integritatea sportului şi pentru a oferi un mediu sportiv corect. Astfel, WTA susţine total decizia Tribunalului de Arbitraj Sportiv şi salută revenirea imediată a Simonei în joc'', precizează WTA.
Halep nu a mai jucat un meci oficial de la cel pierdut în primul tur la US Open în 2022.
Urmăriți SPORT.RO și pe Google News